GATV 5003
GATV 5003 bija ASV NASA Gemini programmas Agena Target Vehicle sērijas saslēgšanās mērķis. Palaists orbītā 1966. gada martā. Ar to veikta pasaulē pirmā kosmisko aparātu saslēgšanās orbītā. GATV 5003 izveidots uz raķešpakāpes Agena-D bāzes, tai pievienojot saslēgšanās mezglu un citas sistēmas. GATV 5003 tika palaists 1966. gada 16. martā 15:00:03 ar nesējraķeti Atlas SLV-3 no Kanaveralas zemesraga Gaisa spēku stacijas starta laukuma LC-14 gandrīz riņķveida 300 km augstā orbītā. Kosmosa kuģis Gemini 8 startēja pēc 100 minūtēm, 16:41:02 UTC ar nesējraķeti Titan II GLV. Gemini 8 veica manevru sēriju un pietuvojās Agena Target Vehicle. Saslēgšanās rokas režīmā notika 16. martā 22:14 UTC. Drīz pēc tam radās problēma. GATV 5003 vadības sistēma izpildīja tās atmiņā saglabāto komandu programmu (tā izrādījās kļūdaina), pagriežot saslēgto kompleksu par 90°. Kosmonauti pamanīja griešanos un deva komandu Gemini apturēt rotāciju. Kad tā bija apturēta, griešanās tomēr atsākās no jauna. Izrādījās, ka degviela kosmosa kuģim bija palikusi 30 %. Tika nolemts atvienoties no Agena. Pēc atvienošanās bez papildu masas Gemini griešanās ātrums strauji pieauga. Kad kosmosa kuģis bija nostabilizēts, tas veica ārkārtas nolaišanos. Pēc tam GATV 5003 tika izmantots, lai veiktu izmēģinājumu manevrus: primārās dzinējsistēmas septiņas iedarbināšanas un sekundārās dzinējsistēmas divas iedarbināšanas. Rezultātā GATV nokļuva gandrīz riņķveida 380 km augstā orbītā. 26. martā bija izlādējušās GATV 5003 baterijas. 1966. gada 20. jūlijā GATV 5003 kalpoja par Gemini 10 pasīvo mērķi. Tam kosmosa kuģis pietuvojās 3 metru attālumā. Maikls Kolinss veica iziešanu kosmosā. Viņš ar rokā turamu manevrēšanas ierīci HHMU pārvietojās uz tuvumā esošo Agena Target Vehicle, kur noņēma mikrometeorītu savākšanas paketi S-10 un vadu paraugus. 1967. gada 15. septembrī GATV 5003 nogāja no orbītas un sadega Zemes atmosfērā.